**ПРОТОКОЛ ОТ ТРИДЕСЕТ И СЕДМОТО ИЗВЪНРЕДНО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 21 юли 2022 година, начало 09:00 часа**

От общо 51 общински съветници присъстваха 43, отсъстваха: Галин Ганчев, Деана Тонева, Дилян Саманджиев, Елка Симеонова, Иван Григоров, Иван Кюркчиев, Мирослав Славчев и Христо Белоев. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Моля общинските съветници да заемат местата си. Стартираме проверка на кворума. По електронна система са се регистрирали 36 общински съветници. Имаме необходимия кворум да започнем нашата работа. Откривам 37-то извънредно заседание на Общински съвет – Русе. Имаме проблем с пулта на колегата Илиян Илиев. Господин Кутинчев, ще помоля да проверите какво се случва преди да започнем. Имате предварително представен проект за дневен ред на извънредното заседание от три точки. Има ли предложения по дневния ред? Господин Иван Иванов, заповядайте.

**Г-н Иван Костадинов Иванов:** Уважаеми господин Председателю, уважаеми колеги общински съветници. Правя редакционно предложение за промяна на текста на Точка 3. Става въпрос за тировете. По нея е предвидено да имаме само дискусия. Според нас трябва да имаме и някакво решение. Затова предлагаме редакция на точката, както завършва изречението: „Приемане обръщение на Общинския съвет“. На облака тази сутрин, уважаеми колеги, Вие качено обръщението. Смятам, че ще има много по-голям ефект от нашата дискусия, ако изразим пред държавните органи нашата позиция. Благодаря ви.

**Г-н Иво Пазарджиев:** Благодаря на колегата Иван Иванов. Асен Даскалов за процедурно предложение. А, по дневния ред всъщност, не процедурно.

**Г-н Асен Даскалов:** Благодаря, господин Председател. Уважаеми колеги, уважаеми господин Кмет на Община Русе. Група „Патриотите – ВМРО“ също сме подготвили проект на декларация във връзка с организация на движението на тежкотоварни пътни транспортни средства в посока към и от ГКПП „Дунав мост“. Така че, ще подкрепим предложението. Когато разглеждаме точката, ще ви запознаем подробно с нашето предложение. Благодаря.

**Г-н Иво Пазарджиев:** Благодаря на колегата Асен Даскалов. Други предложения по дневния ред? Не виждам. Първо гласуваме предложението на председателя на групата „БСП за България“ господин Иван Иванов. Гласуваме предложението на Иван Иванов.

**КВОРУМ – 39. С 39 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Гласуваме дневния ред като цяло. Системата е стартирана. Моля да гласувате. По електронна система 4о гласа „за”, 0 „против” и 0 „въздържали се”. Господин Илиян Илиев ръчно „за“.

**КВОРУМ – 41. С 41 гласа „за”, 0 „против” и 0 „въздържали се” се прие следния проект за**

**ДНЕВЕН РЕД:**

1. Свикване на редовно годишно общо събрание на акционерите на „Арена Русе“ АД
2. Откриване на процедура за учредяване възмездно право на строеж за изграждане на „буферен паркинг“ върху имот – ЧОС, намиращ се в гр. Русе, по реда на чл.37, ал.1 и ал.3 от ЗОС и чл.65 от ЗОС
3. Обсъждане на възможностите за организация на движението на тежкотоварни пътни превозни средства в посока към и от ГКПП „Дунав мост“ – Русе и приемане на обръщение на Общински съвет - Русе

**Г-н Иво Пазарджиев:** Кмета на Община Русе ще направи изказване преди Точка 1. Заповядайте, господин Кмет.

**Г-н Пенчо Милков:** Уважаеми господин Председател, уважаеми общински съветници, скъпи съграждани, които сте в залата. Взимам думата извън точките от дневния ред, за да изразя своето отношение и да се обърна и към русенци, и към държавните институции най-вече по отношение на замърсяването на въздуха от последните няколко дни. Тази сутрин съм подготвил писмо, което ще изпратя до Министерски съвет, до министъра на околната среда и водите, до нашата регионална инспекция, до областния управител. Считам, че за часове трябва да бъдат предприети мерки за установяване на източника за промишлено замърсяване в град Русе. И ако вчера и онзи ден основната тема бяха баржите, с които румънската страна не може да се справи просто да ги изтегли и бях в Румъния заедно с нашия посланик в Гюргево, нашия посланик в Букурещ беше с мен в Гюргево. Сега сме изправени отново пред миризми, които според мен очевадно имат промишлен характер. Нито печки има, които горят, нито на ТИР-ове ни мирише. Мирише ни на промишлено замърсяване. Считам, че действията трябва да бъдат предприети за часове днес. Община Русе чрез мен и всички граждани чрез публични изявления от институциите да получат информация кой е източника на промишлено замърсяване, защото аз не съм детектив. Русенци се сдобиват със станции и правят разходи, дооборудват станции и не мисля, че това е наша работа. Въпреки това русенци го правят. Кратък съм в темата. Очаквам действия до часове и информация пред всички кой е източника на тази задушлива миризма обхванала града в последните часове и дни. Благодаря ви.

**Г-н Иво Пазарджиев:** Благодаря на Кмета на Община Русе. Започваме по дневния ред.

**Точка 1**

**Свикване на редовно годишно общо събрание на акционерите на „Арена Русе“ АД**

**Г-н Иво Пазарджиев:** Аз съм вносител. Госпожа Наталия Кръстев ще води по точката. Уважаеми дами и господа, общински съветници, в изпълнение на нашите правомощия, следва да вземем решение във връзка с упълномощаването на нашите представители в Общо събрание на „Арена Русе“ АД, което ще се проведе на 16.08 от 13ч. В тази връзка, предлагам да потвърдим нашето решение в общото събрание да гласува за избирането на господин Борислав Рачев като представител на общината в Съвета на директорите. Правя редакционна корекция в диспозитива на проекта за решение, като името на колегата Биляна Иванова е изписано грешно с предходното й фамилно име, така че това трябва да се чете Биляна Иванова, вместо Биляна Кирова. Благодаря ви.

**Г-жа Наталия Кръстева:** Моля системата да бъде в режим на изказвания. Заявки не виждам. Колеги, гласуваме проект за решение, както председателя на Общинския съвет зачете, в диспозитива вместо Биляна Кирова, да бъде изписано Биляна Иванова. Следва изброяване на колегите, които са определени, както и определяне на Борислав Рачев. Процедура на гласуване, моля. По система гласували „за“ са 40. Илиян Илиев ръчно „за“.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 1027**

На основание чл.21, ал.2, във връзка с чл.21, ал.1, т. 9 от ЗМСМА и чл. 226 от Търговския закон, Общинският съвет реши:

Упълномощава Биляна Иванова, Марияна Викторова Данова-Иванчева, Орлин Дяков, Юрий Георгиев, Елеонора Николова, Дилян Саманджиев като представители на Община Русе в Общото събрание на „Арена Русе“ АД, което ще се проведе на 16.08.2022 г. от 13 часа в град Русе, бул. „Липник“ № 1, а при липса на кворум – на 16.08.2022 г. от 14 часа на същото място и при същия дневен ред да гласуват „ЗА“ по точка 5 от дневния ред на събранието.

**Г-жа Наталия Кръстева:** Заповядайте за водене.

**Г-н Иво Пазарджиев:** Благодаря на госпожа Кръстева.

**Точка 2**

**Откриване на процедура за учредяване възмездно право на строеж за изграждане на „буферен паркинг“ върху имот – ЧОС, намиращ се в гр. Русе, по реда на чл.37, ал.1 и ал.3 от ЗОС и чл.65 от ЗОС**

**Г-н Иво Пазарджиев:** Кой ще докладва? Кмета на Община Русе. Заповядайте, господин Кмете.

**Г-н Пенчо Милков:** Уважаеми господин Председател, уважаеми общински съветници, скъпи съграждани. Свиках извънредна сесия по повод въпрос, който в извънреден за нашия град. Въпрос, който създава изключителни затруднения за русенци – видими и невидими. Видими затова, защото много хора не могат да предвиждат делника си, защото не знаят за колко време ще пристигнат от едно място до друго заради отвратителния трафик. Невидими, защото хилядите камиони всеки божи ден запалват и спират, запалват и спират и ни отравят. Отравят ни без да го видим дори. Град Русе е жив организъм. Той може да приеме в тялото си определен брой такива камиони. Всичко над това е отвратителна криза, както във всеки един организъм ако има огромен паразит. Това е трафика с камиони в нашето тяло. Днескашните две точки с мъдростта и на съветниците и с капацитета на администрацията ние ще предложим решения конкретни за намаляване на трудностите ни, но кризата е ужасна. Но кризите не са някаква прокоба. На мен ми се случват последните години непрекъснато. И ковид кризата, и покачващите се цени, и войната. Кризите са винаги прекрасна възможност, така трябва да ги гледаме. От начало те те смазват. Карат те да подгънеш коляно. В следващите мигове обаче трябва да осъзнаем, че ние, Русе, ще бъдем и съм абсолютно убеден в това, по-единни, по-способни, защото трудностите облагородяват човека, но когато ги преодолее. И аз ви предлагам днес да ги преодолеем заедно. Кризите са изключителна възможност и за нас, включително и да ни обединят и да ни направят по-силни. С точката, която ви предлагаме, ние считаме, че до месеци в Русе може да заработи дългоочакваното съоръжение от всички институции. Всички институции на срещите при областния управител казват мерки до заработването на евентуален буферен паркинг. Това е изключително необходимо. Такъв няма. Ресурса, в който разполага Община Русе е недостатъчен. Ресурса, който с изключителни усилия миналата година ни осигури държавата с изключителни усилия от наша страна, за да обърнем погледа на държавата, от 3 млн. лева е недостатъчен да се изгради голямо работещо съоръжение. Много важно е буферния паркинг да бъде изграден за стотици камиони. Да бъде изграден със съоръжения, които го правят привлекателен за ползване с тоалетни, с бани, със заведения за хранене, защото шофьорите трябва да избират къде да спрат. Община Русе ще пристъпи към изграждане на много по-малко съоръжения със средствата, които са ни отделени от правителството в същия имот, но той е недостатъчен този паркинг. Затова ви предлагаме да се открие процедура и ще кажа най-основните й елементи. Ние предлагаме да се открие конкурентна процедура конкурс за отстъпване правото на строеж на частен оператор. Тук искам да кажа, че след като публично пред всички медии обявих миналата година, че търсим такъв инвеститор към мен са се обърнали 4 дружества със срещи тук на място. Описани в моите бележки точно кой е дошъл, какво сме си говорили. Четири дружества са проявили интерес, така че за нас като екип считаме, че ще има интерес на този публично оповестен конкурс. Специфичното обаче, което е наше искане в името на русенци са две неща. Първо – не просто да дадем правото някой да построи и да се използва съоръжението. Ние искаме от проблема, русенци да започнат да генерират и средства, т.е. отстъпеното право на строеж ние предлагаме задължително да е възмездно. Като понеже инвестицията на частния партньор, който и да е той ще е наистина огромна, ние предлагаме част от сумата, която сме изчислили общо на 18 млн. лева да бъде заплатена веднага при подписване на договора и тази сума ще бъде от конкурсните условия, всеки ще може да наддава тя да е по-голяма, но не може да е по-малка от 1 млн. лева веднага при подписването за Русе. И всяка година от съоръжението, от генерираните от транспортните, от камионите, от шофьорите приходи, Община Русе да получава минимум 600 000 лева. Минимум, защото и това е елемент, по който в конкурса участниците, които могат да се конкурират, ще наддават. Това е минимума. Третия елемент, по който предлагаме да се конкурират в конкурса и това прави процедурата конкурс, а не търг е много важен за русенци. Именно кога ще бъде изградено това съоръжение. Ние даваме максимален срок по повод на който вече фирмите участващи ще подават по-къс срок и по-късия срок за построяване ще им даде възможност за повече точки, за да може паркинга веднага бързо да приеме камиони, ще видите в материала сме го разделили на две части. Веднага да бъде изградено съоръжението с КПП пункта и в последствие окончателното изграждане със стопанските постройки, които са дадени. Така че това са най-важните характеристики. Правото е възмездно. Втората най-важна характеристика. Правото, което искам да учредим заедно е временно, срочно. Който и да победи в този конкурс, ще получи правото за 30 години, да построи и да експлоатира. След което съоръженията, паркинга, мястото, всичко построено в мястото стават общинска собственост. Изрично, за неюристите искам да обясня. Отстъпване правото на строеж запазва собствеността на земята на Русе, ние не прехвърляме земята. По отношение постъпилите въпроси на комисии, защо не е акционерно дружество, в което ние да си прехвърлим земята. Ужасна идея по две причини. Първо, самото създаване на такова дружество става по Закона за концесиите. От 01.01.2018 г. е отменен Закона за публично-частното партньорство и това ще отнеме минимум, минимум за избор на частния партньор 9 месеца, минимум 9 месеца ако няма никъде спънки, след което ще се започне строителство, а моето желание е за 9 месеца да приключи строителството. Втората ужасна идея е, че в такова акционерно дружество трябва общината да участва с нещо. Тя може да участва с имота си, а аз не искам общината да губи собственост върху имота, защото той е прекрасен. Намира се на бул. „България“ и трябва да остане собственост на Русе. Така че, даваме право в наш имот да се построи съоръжение, за което ще получаваме средства в началото и всяка година и след 30 години това съоръжение каквото и да е, ще остане собственост на русенци. Дълги години проблема дори не беше започнато да се решава. Дълги години решението беше да преместим тировете от единия булевард на другия, от болната глава на здравата и в момента решенията, които ни се предлагат и безпътицата, в която сме без буферен паркинг, са същите. Бяха по бул. „България“, отвратителни трудности. Пратиха ги на булеварда и на пътя след това към Мартен, Сандрово, Икономическа зона – Тегра и трудностите са не по-малки, отвратителни. Така че това за мен не е решаване на проблема. Проблема трябва да се реши с изграждането на буферен паркинг, с изграждането на система на този паркинг, с граничните власти, което означава да се пускат камиони, само и единствено, ако има възможност да бъдат пропуснати през границата. Това ще е изрично искане за изграждане на такава система в книжата. Следващото изрично искане е ако и когато държавата, защото има такива индикации, въведе обща система за контрол на трафика оператора също да я въведе. Това означава, че ако има правила за всички камиони на територията на България, оператора за негова сметка трябва да ги въведе. Няма да скрия и следното от вас по повод на тази и следващата точка. Нито един от вариантите, в които липсва паркинг и липса съдействие от държавата, нито един от вариантите, в който Русе е оставен сам да преразпределя държавния трафик, световния трафик от тирове, не ме удовлетворява и затова следващата точка е само за обсъждане, но аз я свързвам с тази. Нито един не ми харесва. И на последното заседание при областния управител аз заявих ясна позиция. Русе може да поеме толкова процента камиони от дневния трафик, колкото процента представлява Русе от обществото на България. Ние не сме длъжни всички тирове излизащи от България да стоят в Русе. Механизми има много, казах на властите държавните, и на АПИ, и на полицията, които дават възможност тировете да се спрат до входовете на град Русе. Това ще създаде транспортен хаос в страната, да. Но нима Русе не е в транспортен хаос в момента?! Всеки вариант, който се обсъжда за организация на трафика, вариант, в който Русе сам се справя и поема в тялото си цялата тази отрова, не е добър, той е временен. Той дава възможност да се решат ежедневните проблеми, дава възможност да се спаси човешки живот, защото в момента при задръстване няма да се спаси човешки живот. Няма как да стигне нито линейка, нито бленуван хеликоптер до там. Няма как да стане. Затова решенията, които днес ще разглеждаме са абсолютно палиативни и абсолютно говорим за спасяване на човешки живот, не за нормален начин на живот. Надявам се, че ще подкрепите единодушно точката. Тя предлага развитие за нашия град за първи път. Учили сме всички от деца колко било хубаво, че сме на два транспортни коридора. Кое му е хубавото? Кога сме взели лев от тези транспортни коридори. Аз предлагам Русе не просто да реши своя проблем. Предлагаме вариант, от който Русе да печели от проблема, да го превърне във възможност за години напред. Всички предложения, които направите във връзка с точката ще ги обсъдим днес, надявам се да излезем единни накрая в подкрепата си за начинанието. Благодаря ви.

**Г-н Иво Пазарджиев:** Благодаря на Кмета на Община Русе. Първо заявено изказване, господин Пламен Цветков. От името на група.

**Г-н Пламен Цветков:** Уважаеми господин Председател, господин Кмет, колеги. Първо искам да благодаря на Кмета за емоционалното представяне на точката, която разглеждаме и аз се надявам, че в дебатите, които ще възникнат, ще стигнем единодушно до истинското решение. Колеги, само 2 дни след като на 14.07 имахме сесия, това са два работни дни – Петък и Понеделник, ние получихме информация на нашите имейли за текущата сесия, за общо заседание на две от постоянните комисии на Общинския съвет по наболелия проблем, който обсъждаме. На практика се оказва, че нямаме време и имаме спешна необходимост и съвсем прибързано да вземем решение по този важен въпрос. Фактите говорят за това. На 18.07 е извършена трансформация на няколко имота и е подписана Заповед на Кмета на общината за одобряване на ПУП и издаване на Актове за Частна общинска собственост за ПИ, предмет на настоящата сесия. На 19.07 е проведено заседание на Комисията по общинска собственост. На 20.07 – вчера се проведе съвместно заседание на Комисиите по ТСУ и ЗОРС. Днес ние ще вземем решение по този въпрос. До тук браво. Така трябва да се действа по всички важни въпроси, касаещи жителите на нашата община, но това се оказва, че не е така. От докладната става ясно, че с ПМС от 05.11.2021, както каза и Кмета, са определени 3 млн. лв за изграждане на паркинг за 100 автомобила. Предстои в момента обявяване на процедура по ЗОП за избор на Изпълнител. Въпросът е какво сме правили близо 8 месеца и защо този Буферен паркинг за 100 автомобила не е построен вече? Тепърва ще правим Задание и Процедура- разбирайте още 8-9 месеца. Известно е, че има потенциални инвеститори за изграждане на буферния паркинг, за който говорим. Това датира още от месец април и тук възниква същия въпрос. Какво сме правили тези 3-4 месеца от април до сега? На комисията, колеги възникваха множество въпроси, които за съжаление не можаха да получат своите отговори. Тук искам да поздравя госпожа или госпожица Елена Тодорова, която се опитваше да бъде изчерпателна и защитаваше материала като неин автор. Времето ли свърши?

**Г-н Иво Пазарджиев:** Имате още две минути.

**Г-н Пламен Цветков:** При отсъствие на политическото ръководство на Общината трудно се дават отговори от експерти, особено по такива важни въпроси. Ние считаме, че на заседанието на ПК можеше да бъдат изпратени най-малко Директори на Дирекции, имащи отношение по материала и да имат правомощията да отговарят компетентно. За съжаление това не се случи и материала не беше подкрепен от една от комисиите. Всичко това говори за едно неглижиране работата на общинските съветници по време на комисии, което не се случва за първи път. Ние, общинските съветници от „Патриотите-ВМРО“, независимо, че в почти всички случай подкрепяме предложенията на общинска администрация не сме съгласни с този подход. Надяваме в последната година на нашия мандат, всяка институция да бъде уважавана за постигане резултатите, които очакват нашите съграждани. В частност на моите въпроси, ще засегна най-важния. Правен ли е финансов анализ, и как се стигна до срок от 30 г. и сумата от 18 млн. лева и как ще бъде защитен финансовия интерес на общината за срока на изплащане отстъпеното право на строеж за срока от 30 години? Конкретен отговор по време на комисиите не беше даден. Във връзка с това нашата група обсъдихме да направим няколко предложения за промяна на проекта на решение, като първото беше процента от 6% да го предложим да бъде 12%, но както каза Кмета поради големия размер на инвестицията, считаме, че това е неудачно и това би отблъснало потенциалните инвеститори и затова не правим това предложение. Също обсъдихме и възможността и в критериите за оценка срока за изграждане да бъде с по-голяма тежест, но отчитайки факта, че наближава зимния период и знаем там как строежите могат да се спират и пускат, считаме, че това е недопустимо. И единственото предложение, което правим е допълнение към проекта за решение, в т.2, тире 7 да добие следната редакция: „остатъкът от достигнатата на конкурса цена се заплаща на 29 /двадесет и девет/ равни годишни вноски дължими ежегодно в срок до 31-ви май на съответната година, при условия и погасителен план съобразно договора за суперфиция, като задължително към всяка вноска е включен годишния процент на инфлация и индекси на потребителските цени, съгласно данните на Националния статистически институт от датата на подписване на договора към датата на плащане.“ Благодаря ви, колеги. Предложението ще го дам писмено на Председателя.

**Г-н Иво Пазарджиев:** Благодаря. Администрацията за становище. Реплика за Кмета.

**Г-н Пенчо Милков /реплика/:** Уважаеми господин Цветков, уважаеми колеги. Отговарям. Първо, по отношение на неглижирането на работата на комисиите. Изключително не е вярно това. Вчера политическото ръководство на Община Русе беше с посланика Влайков от Букурещ в Гюргево поради замърсяването на въздуха и поради неясния ми въпрос, защо баржата просто не я закачат и не я дръпнат. Нещо което, ако е в Русе бих го направил. Така че, извинявам се, още един път обясних в самото начало къде е бил кмета. Вчера щях да ви докладвам точката, защото тя е от изключителна важност и съм си позволил да събера съветниците извънредно, което е извънреден разход на пари и време – Ваше време и на средства на общината. Така че, затова съм си позволил. Въпроса е изключително важен. Бързо, не означава прибързано. И сега понеже ще отговоря с чувство за хумор на мъж, отново по отношение подготвеността, нали друг път е имало мои реплики към наши колежки, казвам отново. Всеки един има право да се обърне към Община Русе и да прояви интерес по отношение на това какво се прави за този паркинг, за който кмета говори на всяка сесия. Ами всяка сесия казвах за паркинга, че ще изградим, че се предвижда отстъпване правото на строеж, само че когато станах кмет, там земята не позволяваше нейния статут да се започне такава работа. Нито към момента на отпускането на средствата, които буквално изпросихме от това, предходни правителства за Русе. Тогава земята нямаше такъв статут, за да се пристъпи към проектиране и към строителство, земята трябва да се урегулира. Създава се ПУП. Този ПУП е направен служебно и тук вече общината излиза извън себе си. Тя трябва да го съгласува в толкова институции, колкото закона казва. Те не са никак малко. Всяка една съгласувка сме я изстрадали. И през РИОСВ, през АПИ, през Енерго, през НКЖИ последната, която се бавеше и документа многократно беше уточняван и нашите колеги работеха непрекъснато. Опитах всичко, за да може да вкараме точката на предната сесия, но съгласувателните процедури, последната от НКЖИ се забави много. След това, според правилата за устройството на територията, ПУП минава през експертен съвет в Община Русе и всичко след това се разви за часове при нас. Приемам предложението за редакция за въвеждане на индексация с инфлацията. Това щеше да е клауза изрична в нашия договор поради дългосрочността му и като юрист го казвам. Абсолютно задължителна клауза, нямам нищо против тя да се впише изрично като изискване на Общинския съвет. По отношение сумите и финансовия анализ. Господин Цветков, в Русе има много, в русенска област…

**Г-н Иво Пазарджиев:** Времето…

**Г-н Пенчо Милков /реплика/:** Свършвам, извинявайте.

**Г-н Иво Пазарджиев:** Не, може да направите и друго изказване после.

**Г-н Пенчо Милков /реплика/:** Правя друго изказване. Ето.

**Г-н Иво Пазарджиев:** Не. Поне има право на дуплика колегата.

**Г-н Пенчо Милков /реплика/:** Искам да обясня всички зададени въпроси. В област Русе има много, много паркинги. Абсолютно неясно за момента е защо при хиляден трафик, тировете не ги предпочитат и защо държавните органи и частните компании, които трябва да намерят финансов интерес не са решили въпроса до момента. Да, извършвали сме анализ, изследвали сме, опит европейски, български,, всякакъв. Това е, което считам, че в момента може да ни гарантира нашия интерес, но имайте предвид когато обществата се справят с проблеми или привличат инвеститори, много често дори те дават безвъзмездно отстъпени право на строеж и аз не съм бил в силната страна, когато са идвали компании в Русе, защото те идват да решат проблем и въпреки това ние го правим възмездно. Благодаря ви.

**Г-н Иво Пазарджиев:** Благодаря на Кмета. Дуплика за господин Цветков.

**Г-н Пламен Цветков /дуплика/:** Уважаеми господин Председател, господин Кмет, уважаеми колеги. Искам да благодаря на Кмета за допълнителната информация, която внесе, но за съжаление вчера и онзи ден, когато бяха пуснати нашите материали, тези подробности не фигурират дори под черта и ние няма как да ги знаем и затова е нормално да задаваме тези въпроси. Разбира се и сега не получихме отговор на всички въпроси, но както се казва, това е положението. Благодаря.

**Г-н Иво Пазарджиев:** Благодаря. Други изказвания по точката? Не виждам други. Госпожа Елеонора Николова, заповядайте.

**Г-жа Елеонора Николова:** Уважаеми господин Кмет, уважаеми господин Председател на Общинския съвет, уважаеми колеги. Може би ще ви изненадам, но нашата група реши да подкрепи това предложение. И ще обоснова защо и вчера и онзи ден ние имахме обструкции и продължаваме да ги имаме. Ще допълня преждеизказващия се представител на „Патриотите – ВМРО“ с това, че действително Общинския съвет не може да бъде гумен печат и че материалите следва да се предоставят достатъчно дълъг срок за разглеждане да могат да бъдат обсъдени, включително ако е необходимо и да ангажираме специалисти, които да ни подкрепят в нашите виждания. Виждате имаше една последователност на 18.07 издадена заповедта за одобряване на ПУП-овете. Срока за обжалване не е изтекъл, аз твърдя, че има такъв срок. На 19.07 беше Комисията за общинска собственост. Вчера беше съвместната работа на двете комисии по ТУС и по ЗОРС. И всъщност на нас не ни беше предоставено най-важното – икономически и правен анализ. Не е прав господин Кмета като твърди, че ние сме давали така абсурдни решения. Аз продължавам да твърдя и ви го казвам. Съгласяваме се, защото всички недостатъци в този договор няма да се убият в нашата глава, те ще се отправят там където им е мястото. Отстъпено право на строеж по отношение на нещо различно от постройка и сграда е нищожен предмет. Мога да ви предложа няколко решения на Върховния съд в това отношение, затова казвахме дайте да помислим за концесия. Концесията предполага правен и икономически анализ. Тези анализи ще ни кажат за колко години трябва да се направи това отдаване, каква цена трябва да има. Т.е. ще се съобразят всички тези липсващи към настоящия момент параметри. Имаше един много хубав филм, който се казваше „Да обичаш на инат“. Ние тука управляваме на инат. И както се казва в тази ситуация, аз държа да уведомя обществеността. Значи, след като госпожа Илиева е казала на мартенчани, че там има едни лоши хора от ГЕРБ и от СДС, които ще бламират това предложение. Не, ние не сме лоши хора и няма да го бламираме. Но хората обикновено като слушат управници, искат и слушат само това, което искат да чуят. Нека да ви кажа, че в конкурсната документация минималния срок за изграждане и въвеждане на паркинг, който е записан е 270 календарни дни, а максималния за съоръжението е 365 календарни дни.

**Г-н Иво Пазарджиев:** Само да попитам, от името на група ли правите изказване?

**Г-жа Елеонора Николова:** От група. Т.е., ако някой смята, че до 1 месец въпроса ще бъде решен, не няма да бъде решен. Той ще бъде решен толкова спешно, колкото беше решен въпроса с първия паркинг. Т.е., в рамките обозримо на една година, ние няма да имаме такъв паркинг и от там нататък всички въпроси, които задаваме свързани с цената, с икономическата изгода остават. Благодаря на госпожа Николова. Реплика за кмета господин Милков. Заповядайте.

**Г-н Пенчо Милков /реплика/:** Уважаеми госпожо Николова, сесията е извънредна и сроковете бяха скъсени. Материала позволява да бъде прочетен и обсъден бързо, защото е в рамките на страници, а решението се изисква от хората в продължение на години и нищо не е направено. Заявявам, нищо не е направено. Дори предназначението на един терен не е обърнат за това и Вие сега казвате колко сме се бавили. Обърнахме предназначението на терен, направихме служебно ПУП, направихме съгласувки. Сесията е извънредна, за да може, вашето решение ще са необходими 14 дни да влезе в сила, след което август месец е почивен за Общинския съвет, няма сесия, а ще може да се развие процедурата конкурс за отстъпено право на строеж, за да може евентуално при наличие на кандидати и при законосъобразно проведена процедура, която да завърши успешно, ние да започнем още в топлите месеци септември, октомври реални действия на терен. Да, действително срока за изработване на паркинга и КПП-то е 9 месеца и никога, никога, никога не съм казвал, че ще правя чудеса и никога, никога, никога не съм се отказвал. Абсолютно и планомерно, непрекъснато вървим стъпка по стъпка през всички съгласувки и трудности, повярвайте ми, които според мен и умишлено се създават за решаване по най-добрия начин на този проблем и траен. Благодаря ви.

**Г-н Иво Пазарджиев:** Благодаря на Кмета. Други заявки за изказвания? Не виждам други заявки за изказвания. Гласуваме точката. Моля за режим на гласуване, с направената корекция приета от общинска администрация гласуваме материала. С 41 гласа „за“ по електронна система. Илиян Илиев ръчно „за“.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 1028**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 и ал. 9, чл. 37, ал. 1 и ал. 3, чл. 41, ал. 2 от ЗОС, и чл. 65 от Закона за собствеността, чл. 26, ал. 1, т. 3 и чл. 36, ал. 1, 5, и 6, и чл. 61, ал. 2, т. 3 от Наредба №1 за общинската собственост на Общински съвет – Русе, съобразно предвижданията на влязъл в сила ПУП-ПРЗ, одобрен със Заповед № РД-01-2192/18.07.2022 г., издадена от Кмета на Община Русе, Общинският съветреши:

1. Допълва годишната програма за управление и разпореждане с имоти общинска собственост за 2022 г. с учредяване възмездно, срочно право на строеж за изграждане на „буферен паркинг“, съобразно Подробен устройствен план – План за регулация и застрояване, одобрен със Заповед №РД-01-2192/18.07.2022 г. на Кмета на Община Русе, включващ:

- паркинг с бетонова настилка със застроена площ, съгласно допустимите устройствени показатели на имота (до 114 550 кв. м.), за най-малко 600 бр. паркоместа за товарни автомобили и 80 паркоместа за леки автомобили, с бетонова настилка и осигурено осветление, и заедно със съпътстващи съоръжения: изгребни резервоари, каломаслоуловител, трафопост, площадка за дизел-генератор, площадкови мрежи, вътрешни пътища, озеленени площи и други съоръжения на техническата инфраструктура, необходими за нормалното функциониране на съоръжението;

- санитарно-битова сграда (на един етаж) с площ 210 кв. м;

- санитарно-битова сграда (на един етаж) с площ 210 кв. м;

- Обществено-обслужваща сграда за магазин и заведение за обществено хранене (на един етаж) с площ 1225 кв. м.;

- контролно-пропускателен пункт (административна сграда) на два етажа с разгърната застроена площ 100 кв.м.,

върху общински недвижим имот, представляващ поземлен **имот 63427.178.133** по КККР на гр. Русе, описан в АЧОС № 10531/19.07.2022 г., **за срок от 30 години,** с прогнозен приход от учредяването на възмездното право на строеж в размер на 18 000 000,00 лева. без дължими данъци и такси.

2. Дава съгласие за провеждане на публично оповестен присъствен конкурс за учредяване възмездно, срочно, право на строеж за изграждане на „буферен паркинг “, включително обслужващи сгради и инфраструктура, както следва:

- паркинг с бетонова настилка със застроена площ съгласно допустимите устройствени показатели на имота (до 114 550 кв. м.), за най-малко 600 бр. паркоместа за товарни автомобили и 80 паркоместа за леки автомобили, с бетонова настилка и осигурено осветление, и заедно със съпътстващи съоръжения: изгребни резервоари, каломаслоуловител, трафопост, площадка за дизел-генератор, площадкови мрежи, вътрешни пътища, озеленени площи и други съоръжения на техническата инфраструктура, необходими за нормалното функциониране на съоръжението;

- санитарно-битова сграда (на един етаж) с площ 210 кв. м;

- санитарно-битова сграда (на един етаж) с площ 210 кв. м;

- Обществено-обслужваща сграда за магазин и заведение за обществено хранене (на един етаж) с площ 1225 кв. м.;

- контролно-пропускателен пункт (административна сграда) на два етажа с разгърната застроена площ 100 кв.м.,

съобразно предвижданията на Подробен устройствен план – План за регулация и застрояване, одобрен със Заповед №РД-01-2192/18.07.2022 г. на Кмета на Община Русе, върху общински недвижим имот, представляващ поземлен имот 63427.178.133 по КККР на гр. Русе, описан в АЧОС №10531/19.07.2022 г., **за срок от 30 години** **при начална тръжна цена от 18 000 000,00 лева**, без включени дължими данъци и такси, които са за сметка на участника, спечелил търга, като цената, достигната на конкурсната процедура, предложена от спечелилия кандидат-суперфициар, следва да бъде изплатена, както следва:

- 6% (шест на сто) от достигнатата на конкурса цена се заплащат в срока по чл. 68, ал. 3 от Наредба №1 за общинската собственост на Общински съвет – Русе, преди подписване на договора за учредяване на правото на строеж.

- остатъкът от достигнатата на конкурса цена се заплаща на 29 /двадесет и девет/ равни годишни вноски дължими ежегодно в срок до 31-ви май на съответната година, при условия и погасителен план съобразно договора за суперфиция, като считано от първи януари на всяка календарна година от срока на договора за суперфиция, годишната вноска се увеличава по силата на договора на годишна основа с процент, равен на индекса на потребителските цени, обявен от Националния статистически институт за предходната календарна година.

**3.** Определя критерии за оценка на офертите, както следва:

**3.1.** **Цена на правото на строеж.** Максимален брой точки – 70;

**3.2.** **Срок за изграждане и въвеждане в експлоатация на съоръжението.** Максимален брой точки – 30, както следва:

**3.2.1.** **Срок за изграждане и въвеждане в експлоатация на паркинг (СП)** за най-малко 600 бр. паркоместа за товарни автомобили и 80 паркоместа за леки автомобили, с бетонова настилка и осигурено осветление. Максимален брой точки – 15. Предложенията на участниците в конкурса по този показател не могат да надхвърлят 270 календарни дни, считано от датата на издаване на разрешението за строеж.

**3.2.1.** **Срок за изграждане и въвеждане в експлоатация на съоръжението в цялост (СС),** съобразно описаното в т. 2. Максимален брой точки – 15. Предложенията на участниците в конкурса по този показател не могат да надхвърлят 365 календарни дни, считано от датата на издаване на разрешението за строеж.

**4. Определя оценка на критериите, както следва:**

**4.1. Брой точки за цената на правото на строеж**

**Х1 = Оферирана цена на правото на строеж х 70**

**Максимална оферирана цена на правото на строеж**

**4.2. Брой точки за срока на изграждане и въвеждане в експлоатация на съоръжението:**

|  |  |  |  |  |
| --- | --- | --- | --- | --- |
| **Х2 =** | Мин. предложен СП | **Х 15 +** | Мин. предложен СС | **х 15** |
| Офериран от участника СП | Офериран от участника СС |

Всички дробни числа, които могат да се получат при прилагане на някоя от горепосочените формули, се закръглят до втория знак след десетичната запетая.

При наличие на две оферти, оценени с равен брой точки, на по-предно място се класира, участникът предложил по-висока цена на правото на строеж. Спечелил конкурсната процедура е този кандидат, получил най-висок общ бал, като сбор от оценимите конкурсни условия, съобразно т. 3 и 4 от настоящото решение, съобразно подадената оферта.

В конкурса да не се допускат и да не се класират оферти на кандидатите, неотговарящи на определените с настоящото решение минимални, респ. максимални, критерии за оценка.

**5.** **ОПРЕДЕЛЯ** допълнителни условия за провеждане на конкурса, които да залегнат в проекта на договора за суперфиция, както следва:

- Участникът определен на спечелил конкурса при реализиране на инвестицията се задължава в срок до въвеждане на цялото съоръжение в експлоатация за своя сметка и в полза на Община Русе да изготви проект и да изгради пътна връзка/„локално платно“ в имоти с идентификатори 63427.178.133, 63427.178.135 и 63427.178.136 по КККР на гр. Русе (частна общинска собственост), осигуряваща транспортен достъп между бул. „България“ и имота предмет на отстъпеното право на строеж (63427.178.133), включително като извършва всички други фактически действия, необходими за изграждане на пътната връзка.

**6.** **След изтичане на 30 годишния срок, за който е учредено правото на строеж, Община Русе придобива безвъзмездно собствеността върху изградените обекти.**

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 3**

**Обсъждане на възможностите за организация на движението на тежкотоварни пътни превозни средства в посока към и от ГКПП „Дунав мост“ – Русе и приемане на обръщение на Общински съвет – Русе**

**Г-н Иво Пазарджиев:** Ще докладва госпожа Кремена Минева – Началник на Отдел „Транспорт“ към Община Русе. Заповядайте, госпожо Минева.

**Г-жа Кремена Минева:** Благодаря Ви. Уважаеми господин Председател, уважаеми дами и господа общински съветници. Проблемът с увеличения трафик на ГПП „Дунав мост“ и образуването на транспортните задръжки и ежедневен и всеки един от нас е свидетел на това. Това е така, тъй като граничния пункт е втората най-натоварена входно-изходна точка на територията на България и е от шестте от пунктовете в страната, които обработват 81% от трафика и генерират 95% от приходите. Само през настоящата година предвид сложната международно-икономическа обстановка за периода от 1-18.07 през митническия пункт при Русе са преминали и обработени близо 43 000 товарни превозни средства, от които над 19 000 са на вход и над 22 000 са на изход при общо за шестте най-натоварени пункта от 335 417 превозни средства. За съжаление съществуващото състояние на общинската републиканска пътна мрежа не са съобразени с нуждите на трафика за тежкотоварни превозни средства в посочените по-горе мащаби и обеми. Също така за бъдеще не се предвижда да бъдат реализирани големи инфраструктурни проекти, които от години са в процес на изработване на национално ниво и които биха могли да разрешат част или окончателно проблемите, които трафика създава. С оглед на тази тенденция за засилване на трафика на тежките пътни превозни средства, нашата община е изправена пред необходимостта спешно да предприеме мерки за ограничаване на вредите, които трафика нанася на местното ни население. Ще ви кажа само за част от проблемите, които се създават при ежедневно преминаване на тежкотоварните превозни средства през града. Една част от тях, това са километричните задръствания и блокирането на основните пътни артерии по бул. „България“ и по бул. „Тутракан“. Невъзможността на граничните власти да обработват голямо количество пътни превозни средства и постоянните опашки, които се създават от тировете пречат както за свободното придвижване на автомобили по тези участъци, така и за леките автомобили, които преминават през контролния пункт. В глобален мащаб преминаването на хиляди тежкотоварни превозни средства по тези пътни артерии унищожава пътните участъци като създава предпоставки и за високи нива на замърсяване на входно-изходните участъци на града. Същевременно може би най-важната от човешка гледна точка последица от километричните опашки е именно създаващите се предпоставки за настъпване на тежки ПТП. Съгласно действащата нормативна база стопанин на пътя е собственика или администрацията, която управлява пътя. Законодателят е определил кой управлява пътищата в Закона за пътищата, според който пътищата се управляват както следва. Републиканските пътища от АПИ, общинските пътища от кметовете на съответните общини и частните пътища от техните собственици. Искам да обърна внимание, че тези пътни отсечки, които са засегнати от засиления трафик на тежките автомобили през Дунав мост са части от републиканските пътища. Това е път 2-21 Русе-Тутракан и път 1-5 Русе-границата с Гърция. В тази връзка Общинския съвет не е компетентен орган, който да извърши организацията на движението по тези пътни участъци. Въпреки това, общинска администрация счита, че разрешаването на проблемите с тежкотоварния трафик е в прерогативите на държавата, тъй като касае организацията на движението по републикански пътища, както и в обхвата на държавната граница. Ние не трябва да стоим безучастни, а трябва да търсим решение на проблемите на местната общност. В тази връзка са провеждани многобройни срещи с представители на различни институции и са обсъждани различни варианти като на вашето внимание предлагаме трите варианта. Първият, това е организирането на движението по бул. „България“, като паркирането и престоя на товарните превозни средства да бъде само в определени участъци. Община Русе непрекъснато търси варианти, тези превозни средства, както по бул. „България“, така и по главния път 1-2 Русе-Разград да бъдат спрени извън територията на града. Първия вариант, който ви предлагаме престоя и паркирането на товарните транспортни средства на бул. „България“ е обсъждан още от 2020 година. Тогава се направи обстоен обход на служители от общинска администрация с цел да бъдат определени възможностите за изчакване на тировете и определени местата където те могат да осъществяват това. От този оглед се констатира, че е възможно престояване на товарните автомобили в няколко отсечки. Говорим за входа от София. Това е от участъка на Старческия дом на х. Приста до Метро. Другия участък е след Гредовия мост до пътен възел „Охлюва“ и третия участък е от бензиностанция „Еко“ до пътен възел Николово, като приблизителната бройка на превозните средства спрямо техните габарити е около 300. В останалите участъци не е възможно да бъде установена такава организация за престояване на тежките транспортни средства предвид това, че трафика е изключително интензивен минава обществен транспорт, имаме спирки на масовия обществен транспорт. Същите с престоя си транспортните средства ще влошат видимостта на водачите, което ще доведе до нарушаване на графика им на движение и евентуално предпоставка за образуване на ПТП. Същата е и ситуацията с отсечката от посока град Варна, където Община Русе предлага спирането на тежките камиони да става на трилентовия участък след паркинга при село Бъзън до ДЗС. Другия вариант, който предлагаме на вашето внимание за обсъждане, това е освобождаване на движението изцяло на северното платно на път 2-21 Русе-Тутракан. По този вариант се освобождава от движение изцяло северното платно в участъка от град Мартен към Русе за подреждане на чакащите тежки товарни превозни средства в участъка от пътния възел на Зона Тегра до кръговото кръстовище на Свободна зона, като тяхното престояване ще се осъществява в двете пътни ленти. Другото пътно платно ще трябва да се организира двупосочно с ограничение на скоростта за преминаване на останалите превозни средства, като при по-голямо струпване на камиони същите ще бъдат спирани за изчакване още на входа на Русе на посочените отсечки. Това ще осигури, както ви казах, свободни за движение ленти в двете посоки, към Русе и към Мартен. Средната ивица на булеварда ще бъде прекъсната от южната страна минимум на 3-4 места, за да бъдат поставени съдове за смет и тоалетни, същите да могат да бъдат обслужвани. Този вариант, за да бъде осъществен е необходима волята на АПИ, тъй като пътя е част от републиканската пътна мрежа където собственик е АПИ. Другия вариант, който ви предлагаме за обсъждане, това е пренасочване на товарните пътни транспортни средства към бул. „Тутракан“, където да бъде организирано изчакването. Това предложение е отправено от кмета на град Мартен господин Тонев. В случая се предлага тежкотоварните превозни средства да бъдат пренасочени за паркиране и престой към бул. „Тутракан“ в отсечката между „Напорни тръби“ и Пристанищния комплекс в двете посоки. Извършен е обстоен обход по цялото протежение на булеварда. В този пътен участък се движи масов градски обществен транспорт, както и междуселищен транспорт. Там има разположени четири автобусни спирки. С разполагането на тировете в тези участъци ще се възпрепятства движението не само на основния трафик, но и на превозните средства от обществения транспорт, като това ще доведе до нарушение в спазването на разписанията и ще наруши нормалното и безопасното използване на автобусните спирки. Ще се създадат предпоставки за допускане на тежки ПТП поради влошената видимост за водачите, които излизат от страничните направления от порталите, които са разположени по протежение на бул. „Тутракан“. При извършеното обследване на района се установи, че дължината на участъка от кръговото кръстовище при Пристанищния комплекс до кръговото кръстовище при Дунав мост е 1.5 км. С налични 12 броя входове и изходи от фирми и две автобусни спирки. Ширината на тези портали е на места 4 метра, а на други места достига 10 метра. Те не могат да бъдат затваряни. В този участък има разположена и бензиностанция с вход и изход на бул. „Тутракан“, където също е невъзможно да бъде осъществено паркиране. За самите автобусни спирки трябва да има осигурено свободно място от минимум 15 метра за обслужване на самата спирка. Такъв е случая и от другата страна в посока от „Напорни тръби“ до кръговото кръстовище до входа за Пристанищния комплекс. Там има разположени 10 входа-изхода за фирми. Дължината на участъка е 1.7 км. Като се изключат тези места, където е невъзможно паркирането и това, че някои от вход-изходите са съвсем наблизо един до друг в посока Дунав мост, свободното разстояние е 1.2 км., където могат да бъдат разположени приблизително 35-40 камиона, а в другата посока не повече от 45 камиона, което не само не решава проблема, но и ще го задълбочи. Тъй като с установяването на тежките ПТП ще се руши съществуващата инфраструктура като се натоварва и допълнително кръговото движение на Дунав мост, тъй като всички камиони които са за и от бул. „Тутракан“ трябва да преминат през него минимум по 2 пъти. Вие ще си изкажете вашето мнение по тези три варианта, но предприемането на конкретни действия не е в правомощията както на Община Русе, така и на Общинския съвет. Последния като орган на местното самоуправление следва да обсъди възможните варианти за организация на движението, поради което ви ги предлагаме. Благодаря ви.

**Г-н Иво Пазарджиев:** Благодаря Ви, госпожо Минева. Първо заявено изказване, господин Асен Даскалов.

**Г-н Асен Даскалов:** Благодаря, господин Председател. Уважаеми господин Кмет, уважаеми колеги общински съветници. Първо искам да благодаря на общинска администрация, на госпожа Минева с подробния материал, с информацията конкретна, с която ни запознаха за реалния трафик през град Русе. Като орган на местно самоуправление Общинския съвет следва да бъде изразител на общественото мнение по различни вътрешни актуални събития. Във връзка със сложната международна и икономическа обстановка се наблюдава тенденция на увеличаване броя на тежкотоварните автомобили, преминаващи ГКПП „Дунав мост“ – Русе. Както каза и госпожа Минева, за периода от 01.07.2022 г. до 18.07.2022 г. на митническия пункт при Русе са преминали и обработени над 42 000 товарни ППС, от които над 19 000 на вход и 22 000 на изход. За сравнение на ГКПП Капитан Андреево, който традиционно е най-натоварен, за същия период са преминали малко над 42 000 тежкотоварни ТПС. Предприемането на конкретните действия не е в правомощията на Общински съвет, но предвид обстоятелствата, че съгласно Конституцията на Република България орган на местното самоуправление в общината е общинският съвет; проведените от общински съветници от група „ПАТРИОТИТЕ – ВМРО“ срещи с жителите на гр. Мартен, с. Сандрово и с. Николово, както и с работодатели и наши съграждани, работещи в Индустриална зона „Тегра“ и предложението на кмета на Община Русе, предоставящ за обсъждане от Общински съвет на три възможни варианта за организация на движението на тежкотоварни пътни превозни средства в посока към и от Гранично контролно-пропускателен пункт „Дунав мост“ – Русе, Ви предлагаме, както и гласувахме в началото във връзка с предложението на колегите от БСП, Общински съвет – Русе да приеме декларация, с която да се обединим около предложения от кмета Вариант 1. Това е нашето предложение на „ПАТРИОТИТЕ – ВМРО“, като този вариант се е доказал като успешен при усложнена пътна обстановка. Ще ви запозная и с нашето предложение за декларация, което разбира се ще обсъдим и във връзка с предложението на колегите и ваши предложения, които ще направите. От група „ПАТРИОТИТЕ – ВМРО“, предлагаме Общински съвет да вземе следното решение. На основание чл. 21, ал. 2 от ЗМСМА и чл. 70 от Правилника за организацията и дейността на Общински съвет – Русе, неговите комисии и взаимодействието му с общинската администрация, Общински съвет реши: Приема декларация, относно организация на движението на тежкотоварни пътни превозни средства в посока към и от Гранично контролно-пропускателен пункт „Дунав мост“ – Русе, както следва (от група, ако може):

ДЕКЛАРАЦИЯ ОТ ОБЩИНСКИ СЪВЕТ – РУСЕ

Общинските съветници в Общински съвет – Русе изразяваме категоричното си мнение, че към настоящия момент единственият вариант за организация на движението на тежкотоварни пътни превозни средства в посока към и от Гранично контролно-пропускателен пункт „Дунав мост“ – Русе предвид сложната международна и икономическа обстановка и наблюдаващата се тенденция на увеличаване броя на тежкотоварните автомобили, преминаващи ГКПП „Дунав мост“ – Русе, е движението на тежкотоварни автомобили да се организира по бул. „България“, като паркирането и престоят да се допускат само в определени участъци, както следва:

- в участъка от спирка „Старчески дом“ до м-н „Метро“, в крайната дясна лента, за около 120 камиона;

- в участъка след Гредовия мост до пътен възел „Охлюва", в крайната дясна лента, за около 50 камиона;

- в участъка от бензиностанция „ЕКО“ до пътен възел Николово на сигнализирания буферен паркинг, за около 120 камиона.

При по-голям трафик от камиони същите да бъдат спирани извън територията гр. Русе още при гр. Бяла, гр. Стара Загора и др. При засилен трафик от гр. Варна спирането на тежките камиони да става на трилентовия участък от път I-2 Русе – Разград след паркинга при с. Бъзън до ДЗС.

Апелираме компетентните държавни органи да предприемат необходимите правни и практически действия за организиране на движението на тежкотоварни ППС в посока към и от ГКПП „Дунав мост“ – Русе, при съобразяване с изразеното от Общински съвет – Русе в настоящата декларация становище.

Благодаря.

**Г-н Иво Пазарджиев:** Благодаря на господин Даскалов. Следващо заявено изказване, госпожа Биляна Иванова.

**Г-жа Биляна Иванова:** Уважаеми господин Председател, уважаеми господин Кмет, колеги. Тази сутрин в Общинския съвет на Русе внесохме от името на групата на общинските съветници на „БСП за България“ предложение за обръщение от името на Общински съвет – Русе, което така като слушах колегите от ВМРО така като текст доста звучи подобно. Ще си позволя да изчета това обръщение, което ние сме подготвили. За всички вас, вие може да го намерите на облака на нашите таблети, ако искате да го четете.

**ДО МИНИСТЕРСКИ СЪВЕТ НА РЕПУБЛИКА БЪЛГАРИЯ**

**ДО МИНИСТЕРСТВО НА ВЪТРЕШНИТЕ РАБОТИ**

**НА РЕПУБЛИКА БЪЛГАРИЯ**

**ДО МИНИСТЕРСТВО НА РЕГИОНАЛНОТО РАЗВИТИЕ**

**И БЛАГОУСТРОЙСТВОТО НА РЕПУБЛИКА БЪЛГАРИЯ**

**ДО МИНИСТЕРСТВО НА ФИНАНСИТЕ**

**НА РЕПУБЛИКА БЪЛГАРИЯ**

**ОБРЪЩЕНИЕ**

**от Общински съвет – Русе**

**УВАЖАЕМИ ГОСПОДА МИНИСТРИ,**

Граничният контролно-пропускателен пункт „Дунав мост“ е втората най-натоварена входно-изходна точка на територията на Република България и е сред шестте пункта в страната, които обработват 81 % от трафика и генерират 95 % от приходите. По данни от официалния отчет на Агенция „Митници“ за 2021 г. най-голям брой товарни пътни превозни средства са обработени на ГКПП „Капитан Андреево“ – 887 483, а най-големи приходи са постъпили от ГКПП „Дунав мост“ – 37 521 097 лв., от които ключов принос има таксата за преминаване на моста.

Предвид сложната икономическа и международна обстановка през настоящата година се наблюдава тенденция за увеличаване на трафика. Само за периода от 01.07.2022 г. до 18.07.2022 г. през митническия пункт в гр. Русе са преминали и обработени 42 948 товарни пътни превозни средства (ППС), от които 19 264 на вход и 22 423 на изход. За сравнение през ГКПП „Капитан Андреево“ – традиционно най-натовареният контролно-пропускателен пункт, за същия период са преминали 42 903 товарни ППС.

С увеличаването на трафика през ГКПП „Дунав мост“ все повече се затруднява обработването на преминаващите през него ППС, което води до образуване на огромни по своята дължина задръствания и блокиране на основни пътни артерии. Това обстоятелство причинява сериозни транспортни проблеми не само на жителите на град Русе и на съседните населени места – гр. Мартен, с. Сандрово и с. Николово, но и на гостите на града. Наличието на паркирали товарни ППС по пътища със засилен трафик, каквито са бул. „България“ и път II-21 между град Мартен и град Русе – и двата част от републиканската пътна мрежа, създава предпоставки и увеличава вероятността от пътно-транспортни произшествия.

На следващо място, наличието на толкова много на брой товарни ППС, чакащи да преминат през ГКПП „Дунав мост“ създава и немалко екологични, социални и икономически проблеми за жителите на Русе и близките населени места. Увеличено е замърсяването на въздуха, а силният шум от придвижването и използването на звукова сигнализация от посочените ППС сериозно нарушава качеството на живот на живущите в района. Образуването на километрични задръствания от своя страна води и до блокиране нормалното функциониране на предприятията, осъществяващи дейност в Източна промишлена зона.

На 02.09.2020 г. е извършен анализ от служители на отдел „Транспорт“ в община Русе с цел определяне на възможните места за изчакване на товарни ППС към ГКПП „Дунав мост“. От анализа е видно, че е възможно престояване на товарните автомобили по бул. „България“ в следните отсечки:

* В участъка от спирка „Старчески дом“ (срещу х. Приста) до магазин Метро, в крайната дясна лента, с дължина 2,00 км за приблизително около 120 камиона;
* В участька след Гредовия мост до пътен възел „Охлюва", в крайната дясна лента, с дължина 900 м за приблизително около 50 камиона;
* В участька от бензиностанция EКO до пътен възел Николово на сигнализирания буферен паркинг (тротоара), с дължина 2,00 км за приблизително около 120 камиона.

Приблизителна обща бройка на превозните средства - 300 бр.

В останалите участьци от пътен възел Охлюва до пътен възел Христо Ботев и от пътен възел Николово до Дунав мост трафикът е интензивен и има масов градски обществен транспорт с разположени вдясно по посока на движението спирки, където е невъзможно да престояват товарни ППС. Същите влошават видимостта на водачите от обществения градски транспорт, затрудняват движението им, с което се нарушава графика на обслужване на пътниците и се създават сериозни предпоставки за допускане на тежки ПТП.

От години жителите на град Русе, гр. Мартен, с. Сандрово и с. Николова са принудени да понасят всички негативни аспекти от преминаващите през ГКПП „Дунав мост“ товарни ППС без да имат възможност да влияят върху процесите, които пряко засягат качеството им на живот. Именно поради тази причина и многократно в последните години същите излизат на протести и изказват гласно недоволството си от очевидното несправяне от страна на компетентните институции с проблема.

Общинският съвет не е компетентен да извърши промяна в организацията на движението по пътищата, част от републиканската пътна мрежа, нито да влияе върху работата на ГКПП „Дунав мост“. Общинският съвет обаче е органът на местно самоуправление, който е призван да защитава правата и интересите на жителите на съответната община.

Водени от горното ние – общинските съветници от Общински съвет – Русе, се обръщаме към Вас със следните искания:

* Да се вземат незабавни мерки за ограничаване трафика на товарни ППС на територията на град Русе съобразно капацитета на пътната мрежа в рамките на града като посочените ППС бъдат спирани за изчакване по маршрута им преди достигане границите му.
* Да се вземат незабавни мерки за увеличаване капацитета на работа на отговорните административни структури с цел по-бързото преминаване на товарни ППС през ГКПП „Дунав мост“.
* След извършване на необходимите разчети, част от постъпленията от таксите за преминаване на ГКПП „Дунав мост“ да постъпват в общинския бюджет, като същите ще бъдат разходвани за рехабилитация на пътната мрежа, рушаща се в резултат от ежедневното преминаване на товарни ППС през територията на град Русе.

Вярваме, че когато компетентните институции имат необходимата воля и работят съвестно и с мисъл за гражданите, проблеми като този могат да бъдат решени.

**С уважение,**

**Общински съвет – Русе**

**Г-жа Биляна Иванова:** И в мотивите, които сме внесли в това, искам само да направя две абсолютно технически уточнения. Има две допуснати правописни грешки при набирането. Едно „установявам“ трябва да е с „о“ и следното решение. Благодаря. Добре, готови сме да обсъдим обръщението и да нанесем необходимите корекции.

**Г-н Иво Пазарджиев:** Благодаря Ви, госпожо Иванова. Колеги, със сигурност ще направим почивка. Ще ги изкоментираме, за да…Добре, госпожа Наталия Кръстева.

**Г-жа Наталия Кръстева:** Колеги, процедурно ми е предложението.

**Г-н Иво Пазарджиев:** Моля за тишина в залата! Колеги, моля за тишина!

**Г-жа Наталия Кръстева:** Процедурно ми е предложението. Както в предходната сесия, така и тук в момента са представителите на трите населени места, за които това е важно. Правя процедурно искане за допускане на трибуната да говорят Веселин Герганов и Елка Недкова. Моля да гласуваме тази процедура и за да не взимам думата повторно, ще кажа нашата визия, на нашата група. Солидаризираме се с това, което господин Даскалов прочете преди малко, тъй като ние също сме разговаряли с кметовете на трите населени места. Както и на предходната сесия заявих, че в предния мандат имаше подобна организация. Ние сме „за“ варианта, разбира се, ако това бъде така предложено, гласувано, стигне до компетентни органи, но тези тирове да бъдат насочени по бул. „България“. По същество това е и нашето мнение. Благодаря.

**Г-н Иво Пазарджиев:** Благодаря на госпожа Кръстева. Аз предлагам да гласуваме анблок предложението и за двамата граждани, ако няма друго противно предложение. Има ли обратно предложение? Не виждам. Гласуваме процедурното предложение за Веселин Герганов и Елка Недкова да бъдат допуснати до изказване. По електронна система 40 гласа „за“. Господин Илиян Илиев е ръчно „за“.

**КВОРУМ – 41. С 41 гласа „за”, 0 „против” и 0 „въздържали се” се прие процедурното предложение.**

**Г-н Иво Пазарджиев:** Кмета на Мартен също иска да направи изказване. Добре, преди гражданите ли ще се изкажете, господин Тонев? Добре. Първо давам думата на господин Димо Тонев – Кмет на Кметство Мартен, след което Елка Недкова и Веселин Герганов. Господин Кмет на Мартен, заповядайте.

**Г-н Димо Тонев:** Уважаеми господин Председател, уважаеми господин Кмет, уважаеми общински съветници.

**Г-н Иво Пазарджиев:** Моля за тишина в залата!

**Г-н Димо Тонев:** Първо искам да благодаря на Кмета на Община Русе господин Пенчо Милков за свиканата извънредна сесия, която касае най-вече нашето населено място. Имам чувството, че едно дежа вю сега се случва. Години наред обсъждаме този проблем, а решение няма. От тези така три варианта, подкрепям напълно кмета Пенчо Милков, че и трите варианта не са много добро решение, но ние трябва да изберем един. Ние от Мартен подкрепяме най-вече първия вариант – да отиват посока Метро. Втория вариант не искам да коментирам за него, защото мога да кажа това е една безумица. И искам също да вмъкна и че, някои хора да не остават с убеждението, че това е мое предложение или идея, не е вярно. Такова нещо не мога да направя, не искам да се самоубивам. Третия вариант, който ние предложихме с цел евентуално като тръгне ферибота, да могат евентуално тежкотоварните автомобили така или иначе, за да стигнат до ферибота ще стигнат по този път. Чухме евентуално предложения, че няма как да се случи на бул. „Тутракан“, защото има спирки, има бизнес. Да, така е, съгласен съм наистина. Само че от другата страна на бул. „Тутракан“ посока Мартен, също има бизнес, има спирки, може би има и фирми, които плащат не малко данъци или от най-големите работодатели са. Също така да не ги пренебрегваме и тях и също има и автобусни спирки. Това което го казахме, много е плачевно за всички нас в Община Русе, не само жителите на Мартен, но и Община Русе като цяло. Искам да обърна внимание само, ние сега ще вземем решение, може би ще се обединим всички да се обърне трафика посока Метро, но обаче въпроса ми основния е, от утре ние какво правим. Кога евентуално може да се свика тази комисия по КОБД, за да може да се вземе това становище, защото ние сега даже да се обединим какво правим след 1-2 месеца, след една година пак ще се събираме тук, пак ще говорим, както до сега се е случвало години наред. Само че сега след войната ескалира голямо напрежение и стана непоносимо. Даже има една статия от 1994 година във в. „Дума“, мисля че беше. От 1994 година опашките километричните от Мартен посока Русе са правили протести и до сега нищо не е решено. Нали, моля ви колкото се може малко по-бързо, по-експедитивно да се свика тази комисия. Даже другата седмица, ако може по някакъв начин да се действа, защото положението е трагично. Трябва нещо да се случи, за да се вземе под внимание по-бързото вземане на адекватно решение, защото това, което е сега е непоносимо. Благодаря ви.

**Г-н Иво Пазарджиев:** Благодаря на господин Димо Тонев. Сега изказване ще направи кмета на Община Русе господин Пенчо Милков.

**Г-н Пенчо Милков:** Уважаеми господин Тонев, уважаеми колеги. Взимам думата за разяснение. С господин Тонев имам много добра комуникация, почти ежедневна и по този въпрос и по много други. Тук само искам да кажа, казвал съм го и преди. Не може КОБД, няма правомощие да вземе такова решение. Аз съм викан на срещи при областния управител в качеството си на кмет на Община Русе. На следващи срещи, аз ще помоля да присъствате Вие, както и Председателя на Общинския съвет, който да изрази позицията на Общински съвет – Русе. Но тук заявявам на всички, на мартенчани, които ще се изкажат сега, че АПИ като собственик на пътя, това което Кремито каза преди малко, собственик е на пътя и тези, които могат да въведат тази организация са АПИ. АПИ имат вече проект за събиране на тировете в северното платно. Имат техните аргументи, които са ги изтъквали. Това, че ще ви осигурят непрестанен трафик, т.е. непрестанна линия по южното платно, което ще стане двупосочно, на което ще се махнат мантинели на участъците, на които има асфалт, за да се сложат тоалетни и кошове за отпадъци и на които при евентуален пътен инцидент ще се премести ППС, ако съветниците утвърдят този вариант. Изрично тук искам да кажа. Не приемам тировете изобщо да отидат по бул. „България“. Една ужасна действителност, която е и сега, защото те изчакват без регламент и беше така до 2015 година. Приемам да бъде в тези участъци, които нашия отдел предлага. Но пак казвам, там регулацията е на държавата. Когато станах кмет, ние направихме тези три участъци, Отдел „Транспорт“ ги формулира. На среща са всички силови структури – Полиция, дори ДАНС бях извикал, всички структури. На мен ми беше заявено, че те нямат хора, сили, средства и патрулни автомобили да наложат разделянето на трафика на толкова места. Това означава, че вашето решение днес трябва да съобразява и възможностите на ОД на МВР. Това искам да кажа, че те не са неограничени. Това също са русенци, полицаи, мъже, които можем да изброим. Патрулките са под 10 на ден и тук една друга невидима заплаха, на всички искам да ви кажа от трафика, ангажирайки почти всички сили и средства и патрулни автомобили за този трафик, не се извършва патрулно-постова дейност. Според мен в достатъчна степен и по малките населени места и в кварталите, което събужда други тъмни сили общественонеприемливи. Това уточнение исках да направя, че АПИ ще е органа, който ще го наложи окончателния вариант.

**Г-н Иво Пазарджиев:** Благодаря на Кмета. Сега за изказване да заповяда господин Веселин Герганов в рамките на три минути.

**Г-н Веселин Герганов:** Уважаеми господин Кмете, господин Председател, уважаеми господа и дами общински съветници. Искам да изкажа, че в Мартен, в Николово и околностите ние също сме част от държавата. Всички знаем, всеки е минавал през Дунав мост и сме наясно какви финанси всеки ден минават през Дунав мост, а в Мартен, в Община Русе, в частност нали говорим околовръстните пътища са в окаяно състояние. Не може да се допуска двулентово разделение, т.е. северна и южна страна. Как ще се излиза от КТМ-то, как ще се влиза долу в кръговото? Как ще се обслужват зимата тези пътни артерии, при условие, че сега в момента даже няма маркировка, няма осветление. Извинявам се много, но аз живея в Мартен, нашите деца живеят в Мартен. Не знам колко от вас пътуват ежедневно по 2 или по 4 пъти там. Какво значи да чакаш Бърза помощ, какво значи да закараш детето си на училище или на доктор? Просто тук не говорим за ГЕРБ, БСП и т.н. Говорим за граждани, които трябва да се обедините и да направите нещо за този проблем. Той е национален вече, не е местен. Благодаря.

**Г-н Иво Пазарджиев:** Благодаря Ви, господин Герганов. Госпожа Елка Недкова, заповядайте.

**Г-жа Елка Недкова:** Добър ден. С риск да ви досадя, значи варианта втория за двупосочно е абсурд за Мартен. Категорично. Не знам кой от АПИ го предложи това нещо, не знам с какво образование е човека, но двулентов второкласен път как трябва да изглежда. Да кажат и да обяснят. Мисля, че трябва да има по един метър банкет отстрани, а тук ние отиваме на мантинелата. Това е абсурдно. Единствения вариант за Мартен, Николово, Сандрово и всички потърпевши в Тегра е на бул. „България“. Достатъчно години ги търпяхме тези тежкотоварни камиони, достатъчно години ни създаваха проблеми. Айде малко сега на някой друг да създават проблеми. Ами, нали съгласете се, че…Ами, сори, но… В края на краищата, ние достатъчно години си караме между тях, скачат като нинджи от камионите, от храсталаците. Просто, втория вариант категорично против.

**Г-н Иво Пазарджиев:** Добре. Господин Кмета за изказване.

**Г-н Пенчо Милков:** Аз ще защитавам тази позиция, която вие приемете, защото съм изразител на вашето мнение. Тук трябваше да има според мен представител на АПИ днес, защото има изработен инвестиционен проект от проектант. Два проекта има. Единия е за кръгово, което да бъде при изхода за Мартен. Кръгово кръстовище, за да не се налага да се пресичат лентите. Второто е, цял проект има за това, което се прилага от АПИ изработено от проектанти, от архитекти, не знам кои части, но съм го виждал като проект. Понеже няма представител на АПИ, тук обяснявам следното. Има предвидена от проектанта възможност, което ще наложи изграждане на преминаване през двете ленти, т.е. когато се излиза, ако се приеме този вариант, от АПИ пак казвам. Когато се излиза от детелината на Тегра и това ще се излиза от там до изграждането на кръгово, а АПИ твърди, че има средства за изграждане на кръгово и ще го направи много бързо. Когато се излиза от детелината на Тегра, автомобилите тежки, които ще заминават за Дунав мост ще бъдат в дясната изходна линия от детелината и ще се нареждат в северното платно. Автомобилите, които ще отиват за Русе и леки, и всякакви, и тежки ще преминават през специално създадена през трасето, както на АМ Хемус сте виждали. От едното трасе се преминава в другото. Такова временно трасе ще се направи между двете платна и от лявото платно на детелината те ще преминават в южното. На пътя, долу в западната част, в крайната част преди кръговото на Свободна зона също се предвижда асфалтиране и разширяване на пътя в частта, където сега е зелена площ частично метри, за да може камионите слизащи надолу към града и автобуси да правят лесно включване в кръговото. Това го обясни ръководителя на АПИ. Това предавам от последната среща, на която съм присъствал. Съжалявам наистина, че днес не е той тук и действително да видите проекта. Ако, аз съм подготвил писмо, това ви казах и в началото. Аз, като кмет ще застъпвам следното. Който и вариант да приемете, дали ще е този, дали ще е по бул. „България“ в трите зони, не приемам Русе да приема в тялото на града си, на общината повече тирове от 10% от тези, които в момента са. Заявих го на последната среща при областния управител и тогава всички държавни институции бяха срещу мен. С мен беше нашия най-опитен служител в Отдел „Транспорт“ госпожа Искра Антонова и чу и видя какво ми се случи тогава. Ако Русе спре тировете на пътя от София, ще се случат веднага две неща. Пътят за София ще се блокира, според мен за няколко часа. Другото, което ще се случи. Тировете ще започнат да заобикалят този маршрут, доказано е и ще се насочат по пътя за Варна и ще тръгнат да влизат от пътя за Варна. Затова ние тук и с Отдел „Транспорт“ ясно ви казваме, че мерките трябва да защитим двата входа. Ограничавайки пътя от София, камионите много бързо се информират и те ще започнат да влизат от Варна, което ще постави много други села, от които идват в Русе работещи сутрин и си отиват вечер, също в много затруднено положение. Това е пътя за Варна. Така че, пак казвам, на следващата среща при областния управител, която вярвам, че след тази извънредна сесия ще е много скоро, аз предлагам да дойдат и кметовете на кметства и председателя на Общинския съвет да изложим нашето становище. Но моето лично е и това казах последния път. Ако институциите не спрат камионите, гражданите ще ги спрат и вие тогава ще бъдете принудени да намерите решение навътре в България. Просто и ясно. Ако вие не ги спрете, ще стане един инцидент, защото вие сега говорите за хипотези, ами ако не може да мине линейка, ама на нас ни е трудно. На нас ни е трудно не е аргумент. Нормално е да е трудно, когато има проблем, но когато примерно е застрашен, както и Димо каза човешкия живот, когато линейка не може, това е така, особено обостри и моята позиция. Не може да пристигне в обозримо време или пожарен автомобил, тогава вече не дай си боже да стане един инцидент, мен не ме е страх на мен какво ще ми се случи. Просто хората ще отидат и ще спрат пътя. Това съм го уточнил ясно, така че пак да уточним за всички. Затова точката е за обсъждане и формиране на обща позиция, защото решение аз не мога да изпълня на Общински съвет. Там не сме ние господари Община Русе, на пътя, но ясния мандат от Общинския съвет ще ми даде много голяма сила в разговорите и затова ще искам и председателя да идва следващите пъти. Благодаря ви.

**Г-жа Деница Иванова:** Благодаря на господин Милков. Следващо заявено изказване, господин Пазарджиев. Заповядайте. Извинявайте. Господин Александър Неделчев, след това господин Иво Пазарджиев.

**Г-н Александър Неделчев:** Благодаря, уважаеми господин Кмете, уважаеми колеги. Ще си позволя няколко думи като човек, който известен период е работил на Дунав мост и знае за какво става дума на място. Кмета ни е много дипломатичен в това, което казва. Наясно сме как е притискан и колко му е трудно, но аз господин Кмете, мога да бъде по-директен и предлагам така и да действаме като Общински съвет. Задавам си простия въпрос. Ако нашата държава събира такса за преминаване на Дунав мост, тя тази такса за какво се събира? Само за ремонт и поддръжка на моста или за всичко свързано с преминаването на товарни автомобили през тази артерия. Според мен трябва да е за второто. Да обаче, този който взема парата, той трябва да върши дейностите всичките, които са свързани с преминаването през Дунав мост. Ерго за организира паркирането, да организира почистването подир тези, които замърсяват чакайки и т.н. и т.н.. Част от тези дейности обаче държавата упорито прехвърля на Община Русе без да отделя нито лев от тази такса, която прибира. Затова аз категорично настоявам едно от нашите предложения, изисквания, както искате да го наречете, да бъде част от таксата за Дунав мост, да бъде насочвана към Община Русе с цел изпълнение на конкретни дейности, които са в нейните правомощия като територия. Второ, да ви кажа не бих таил надежда, че може да се ускори преминаването на моста чисто административно. Ако сте обърнали внимание на „изход“ са ежедневно 1 245 автомобила, на „изход“ само, което не е проблемното в случая, входа не ни е проблемен. Това значи 52 камиона на част. Колко да го ускорим. 52 камиона на част, знаете ли че един шофьор на тир трябва да слезе поне на две места да си покаже документите, поне на две. Ако нямат нито санитарен, нито ветеринарен или някакъв друг допълнителен контрол, няма как да стане под минута на камион. Тъй че аз не бих се надявал на това, макар че хубаво е да се запише, защото да си знаят органите там да работят експедитивно. Според мен категорично трябва да се избере варианта за бул. „България“, да запишем в нашето настояване, просто да се сложи знак „Забранено паркирането и спирането на тирове от КТМ до Дунав мост“. Няма да спират тирове там, няма да паркират. Този знак може да го сложи държавата, не можем да го сложим ние, както кмета подчерта и то е така. Ние трябва да поискаме държавата…

**Г-жа Деница Иванова:** Времето, господин Неделчев…

**Г-н Александър Неделчев:** …и да се прехвърли трафика по бул. „България“. Не знам, нямаше информация, може би кмета има, колко ТИР паркинга имаме в Русе с колко паркоместа. И има ли създадена организация и информация за свободните паркоместа да се предоставя на шофьорите. Примерно, стигнала опашката до х. Приста и надолу всичко задръстено с камиони към моста, но има свободни паркоместа...

**Г-жа Деница Иванова:** Времето, господин Неделчев…

**Г-н Александър Неделчев:** …да се пропуснат коли, които да паркират там. Дет‘ се вика, това е помощ и за икономиката и за бизнеса на Русе, ако тези паркинги се пълнят. Та такава информация също би трябвало да има, организация, да се подава на шофьорите, които чакат, запълват се паркоместата докато нашия паркинг стане, които са налични и останалите чакат. До х. Приста, по-нататък на Плевен ли, на Търново ли, къде ще ги спират – проблем на държавата. Но пак подчертавам, това с което започнах. Искам да запишем, че даваме срок съответните държавни органи да реагират и изпълнят нашите предложения. В противен случай русенци ще излезем и ще затворим Дунав мост. Настоявам това да го запишем. Работил съм в общината, знам какво е, защото на мен…

**Г-н Иво Пазарджиев:** Господин Неделчев...

**Г-н Александър Неделчев:** …са ми звънели министър на транспорта, министър на…

**Г-н Иво Пазарджиев:** Благодаря Ви. Две минути повече говорихте.

**Г-н Александър Неделчев:** …да блокира моста. Веднага почва да им пари под краката и реагират. Не го ли направят, обещавам ви нищо няма да постигнем.

**Г-н Иво Пазарджиев:** Благодаря Ви. Реплика за господин Милков. Втора реплика Деян Недков.

**Г-н Пенчо Милков /реплика/:** Използвам правото на реплика постоянно да въвеждам данни, които имам, за да може да бъдат полезни и за вас. Парите от Дунав мост 2020 г. са били 26 млн., миналата година са 37 млн., това е моя теза от повече от година, близо две, част от таксите да постъпват в Община Русе. След това доразвих своята теза, защото тировете, тук ви обяснявам едно принципно нещо, за да може всички да са наясно, държавата през АПИ дава такси на всички общини, дава суми на всички общини на километър държавен път през общината без оглед натовареността на този път. Според мен трябва да се въведе коефициент от държавата. Многократно съм го искал това нещо. Да въведат коефициент за натовареност. Добре, да не са тези 37 млн. всичките за Русе, но да отчетат. Тези тирове минават и през Бяла, също град, също задръствания между гара Бяла и Бяла. Минават през Търново, минават през Стара Загора. Тези натоварени пътища, държавата трябва да ги цени по коефициент. Убеден съм, че не е необходима законова промяна, а е необходима подзаконова. Многократни писма, защото имаше и многократни правителства. Многократни министри с многократни писма с едни и същи правни аргументи, с правно становище. Какво бих направил и къде е нормативната уредба, защото е възможно това нещо да стане. В резултат на всички наши опити, миналата година се отпуснаха тези 3 млн. за Община Русе за буферния паркинг, твърдейки държавата продължително и Министерство на финансите, че не може да се възприеме такъв способ. Парите се събират за таксите от Агенция „Митници“, превеждат се в Министерството на регионалното развитие и благоустройство и от там отиват в АПИ за всички пътища в България. Ускоряване на трафика е абсолютно възможно и когато станах кмет, служители на граничен контрол ми дадоха, предполагам и на предния кмет са давали и на всички възможностите това да стане. Дал съм го на всички министри, с които съм се срещал и затова някои от тях говорят, че е възможно административно осигуряване. Абсолютно е възможно. Шест институции има в момента на Дунав мост, които често пъти записват едни и същи документи. Вчера опашката в Гюргево беше 30 км., но тя е извън Гюргево, минава през едно село, преди селото е спряна и продължава след селото, защото това е Румъния 30 км. опашка. За знаците, което каза колегата Кремена Минева, може да сформираме такава комисия и с АПИ, да поставим този въпрос за знаците. Колко частни паркинги има? Всичките сме ги установили, на всичките сме написали писма да декларират способност колко камиона могат да напишат, за да можем да ги подадем на институциите да насочват камионите и нито един частен паркинг не е заявил желание да се включи за решаването на проблема. За срок съгласен съм, да поставим срок, но не и да блокираме Дунав мост. Аз пак казвам, достатъчно е камионите да не допускаме в тялото на града. Да, ще предизвикаме транспортна трудност, да не кажа друго. Но тази транспортна трудност, още повече когато посочим ясно ден, който приемаме за нормален, месец-два, след което ако не е решен въпроса, ще го решат за часове. Благодаря ви.

**Г-н Иво Пазарджиев:** Благодаря на Кмета. Втора реплика за господин Недков.

**Г-н Деян Недков /реплика/:** Благодаря, господин Председател, колеги, господин Неделчев. Позволете ми да изразя моето несъгласие с Вашата теза, че няма как да се ускори преминаването на моста. Вчера на комисия казах, че трябват два кантара и едно гише на румънските данъчни служби и опашката ще изчезне. Защото ние в момента обсъждаме следствието на един проблем, а не самия проблем. Ние обсъждаме как да разрешим следствието, а не самия проблем, затова не мога да се съглася. И когато изнасяте данни, 59 камиона няма как да минат под една минута, кажете колко гишета минават тези камиони. Ще станат повече минутите. Благодаря.

**Г-н Иво Пазарджиев:** Благодаря на господин Недков. Господин Неделчев за дуплика.

**Г-н Александър Неделчев /дуплика/:** Ще започна от репликата на господин Недков. Аз казах, че чисто административно процедурно няма как да се ускори. Що касае направата на един нов кантар, не знам какъв разход е това и колко време би се изисквало и каква локация би имал той. Знам само, че на излизане да го теглиш един камион от страната ти няма логика освен в отделни случаи. Има логика като влиза в страната претоварен ако пътува, да го изтеглиш и ако е претоварен да го върнеш или да разтовари, защото нанася вреди на пътя. Те затова ги теглят основно, а не защото там плаща на тон. Тъй че на изход кантара не е толкова важен за нашата страна и едва ли ще направят скоро втори кантар. Колкото до това, което господин Кмета каза. Господин Кмете, Вие недейте да бъдете за протест и за блокиране. Ние да бъдем, ние да бъдем. Казвам Ви, запомнете ми думата, официално пред всички колеги, познаваме се с много години. Нищо няма да свършат докато не го направим, нищо.

**Г-жа Деница Иванова:** Благодаря на господин Неделчев. Следващо заявено изказване, господин Иво Пазарджиев. Заповядайте.

**Г-н Иво Пазарджиев:** Уважаеми колеги общински съветници, уважаеми господин Кмете, уважаеми господин Кмет на Мартен, на Николово, уважаеми съграждани. Първо искам да благодаря на хората, които отделиха от времето си, говоря за гражданите, за да участват действително в този важен дебат за града ни. Изразявам така задоволство, че усещам, че в съветниците ще има единомислие и ще се обединим около единствения разумен вариант според мен от трите предложени. Абсолютно се присъединявам към мнението на госпожа Елка Недкова, че този вариант където да затворим северното платно и да го направим паркинг е меко казано безумен. Дори мисля, че ако той се приеме, ще влезем в европейските новини, като някаква държава, която затвори път, за да го направи паркинг. Много ми е интересно този, който го е измислил варианта…Да, за съжаление хората не познават служителите на АПИ, познават общинските съветници, познават и кмета и от нас те търсят отговорност за разумните решения. Така че, искрено се надявам днес и съм убеден, че ще излезем с разумно решение. Много ми е интересно тези служители на АПИ, които са измислили варианта със затварянето, как според тях множеството камиони излизащи от Тегра и тръгващи от посока Русе ще се включат в движението. Те трябва да дадат предимство на идващите от Силистра. Да, явно ще направят светофар, както казва от място колегата. Колкото до възможния вариант, около който считам, че ще се обединим, а именно камионите да бъдат паркирани на разрешените за това места по бул. „България“, аз считам, че и с Декларацията и с Обръщението трябва да поставим достатъчно твърдо и ясно въпроса на държавата. Това ще направя и при срещата ми с областния управител, с който имаме изключително добра комуникация, но държавата наистина трябва да си влезе във функциите и ако трябва да осигури повече полицейски служители, защото спецификата на нашия пограничен район изисква това. А не години наред жителите на Русе, на Мартен, на Николово да бъдат тормозени не само от трафика, да бъдат тормозени и от мръсотията, която се получава след паркираните камиони, която после се чисти за сметка на кого – за сметка на русенци, на общинския бюджет. И тук наистина съм съгласен, че част от такса мост трябва да остава за града ни, тъй като благодарение на този трафик ние генерираме други разходи, които са специфични за случая. Пак казвам, държавата да си влезе във функциите, да осигури контрол на трафика, да направи така, че софтуера за който знаем, че е платен до момента, той да може да извършва необходимия анализ и да бъдат спирани камионите където трябва. Завършвам с изказването, че надявам се да няма общински съвет след нашия, който да дебатира подобен проблем и искрено се надявам, че и магистралата ще се случи, както имаме такава информация от последните дни. Искрено се надявам и че ще има втори мост при Русе, както и че България ще стане част от Шенген. Благодаря ви.

**Г-жа Деница Иванова:** Благодаря на господин Пазарджиев. Следващо заявено изказване на господин Станимир Станчев. Заповядайте.

**Г-н Станимир Станчев:** Уважаеми господин Председател, уважаеми господин Кмет, уважаеми колеги. Стоях през цялото време и слушах разумни аргументи. Виждам, че се върви към обединение на един вариант и веднага ми изплува в съзнанието. Този проблем не е от днес. И тъй като не беше времето много далече, мисля че около две или три сесии, или на априлската или на майската, когато предложих декларация с две думи, която се казваше, че настояваме за спешни мерки от държавата, тогава тоя проблем явно не беше толкова съществен и декларацията от нашата група, която защитаваше интересите на всички русенци и не само тези, които минават всеки ден между Дунав мост и КТМ. Между другото за колегите, които се изказваха, ще дам моето лично мнение, че аз минавам минимум по два пъти на ден и всеки божи ден, може би с някой ден изключение, минавам от там и знам какво е за разлика от други, които пътуват в друга посока и инцидентно минават от там.

**Г-н Иво Пазарджиев:** Моля, без реплики от място.

**Г-н Станимир Станчев:** Та тогава този проблем, няма да ви чета наново декларацията, нищо не се реагира. Какво става сега обаче? Сега наближават избори и започна едно политиканстване и едно подхвърляне. Да е ясно. След тези избори ще дойдат други избори, но този проблем ще остане, защото държавата през годините по една или друга причина и тук не визирам никакво управление нека да е ясно, не си свърши докрай работата. Колегата открехна завесата с единия кантар, аз имам два. Ако един сериозен кантар да кажа ще излезе не повече от 200 000 лева с всичките му салтанати. Това е към господин Неделчев. Та с две думи, не е скъпа инвестиция. Предлагаме един вариант в който, мисля че и сега местата за паркиране на тировете ги има на АПИ на сайта в по-голямата им част нали. Така че, той този вариант съществува и в голямата му степен се прилага. Въпроса е, че никой от тези три варианта няма да реши проблема. Тук съм абсолютно категоричен и съпричастен към кмета докато не се реши големия проблем с така наречените буферни паркинги и идва въпроса „защо сега?“ Имахме достатъчно време, защото въпросите и ангажиментите, които са поемали част от общинска администрация са от 2020 година. Трето, ще обърна внимание…

**Г-н Иво Пазарджиев:** Добавяме ли от група?

**Г-н Станимир Станчев:** Да, благодаря. Когато подготвя един такъв материал, това че няма решение добре. Поне да си каже мнението, тя за кой вариант би подкрепила, за да можем и ние да видим тяхното становище и тогава да си изградим ако трябва и наше или да допълним. В заключение ще призова да се обединим около Вариант 1, който между другото е действащ, той не е нов и дано по-бързо съумее общината да инвестира в този паркинг, но ако държавата не направи малките промени, които са възможни на моста, тези проблеми няма да се решат скоро. Благодаря ви.

**Г-н Иво Пазарджиев:** Благодаря на господин Станчев. Кмета на Мартен направи заявка за изказване, кмета на Русе. Първо, нека да отговори господин Милков на господин Станчев, след което господин Димо Тонев отново ще направи изказване.

**Г-н Пенчо Милков /реплика/:** Господин Станчев, колеги. Използвам отново формата на реплика. Искам да дам отговори, които да бъдат полезни. През 2020 година, в началото на годината стартира процедура за изграждане на магистрала. 2021, 21.01 – поредно отваряне на оферти за магистрала, сега пак пишат, че са отворени оферти за магистрала. Това е дежа вю за мен. Да, избран изпълнител, прощавайте. Ставайки кмет, никога не съм мислил образно казано, че татко с домашните инструменти трябва да построи къща. Нали, за мен държавата ще строи магистрала с джобове за тирове и никога не е бивало в кампанията или в работата ми на народен представител съм задавал множество въпроси, прочел съм въпросите задавани от депутатите 10 години преди мен за Русе преди да задам първия си въпрос, за да разбера те до къде са стигнали и във всичките имаше няколко лайтмотива. Единия е магистралата до Търново и Свиленград. Държавата многократно е обещавала, цялата държава с всичките си партии, които са я управлявали. Европейско финансиране, национално финансиране, арабско финансиране, еврофондове, всякакви неща. Едно само е разликата, че сумата растеше главоломно без да има инфлация и от стотици милиони стана милиарди и никаква магистрала няма. А второ, отново да поясня, че след началото на конфликта в Украйна. Първо, нашата инициатива е много преди да почне конфликта в Украйна, за буферния паркинг, още от миналата година, но със започването на конфликта за всички съветници и русенци да кажа трафика се увеличи брутално. Целия морски трафик от Украйна, който е тръгвал от Черно море сега минава на камиони. Всички камиони, които са минавали през Русия, Украйна и Кавказ за изтока, сега минават през Турция и България. При 36 000 тира по-предния месец, предния са били 48 000 на месец. Говорим за главоломно нарастване, аз ви казах и на предната сесия. По отношение за кой вариант сме. Община Русе и аз ясно няколко пъти заявихме в случая. За мен, ако тировете биват спирани на входовете на нашия град, на нашата община, защото и пътя от Варна трилентовата му част е в Община Русе. Да, тя ще предизвика неудобства, ако там се спират за хора, които идват от посока Варна. Има села Бъзън, има села Писанец, има други които ще минават покрай този трафик. Когато се спрат на входа от София също ще се предизвикат неудобства. Няма безапелационен вариант, но едно ще стане тогава. Общия брой на тировете в гард Русе за един ден ще намалее. И аз това казах, в тялото на нашия град ние не можем да поемем цялата тази тения. Трябва да я намалим с километри опашката, защото те димят всеки ден. Това е моето становище. Изрично звъннах на Димо, говорих с мартенчани. Не е добър вариант в „Тутракан“ да влизат. Вчера и посланика разходих, по отношение нали стартирането на ферибота, извинявайте, думата ми избяга. В румънска страна изключително са напреднали, целия бряг е бил затлачен с пясък, и с тиня, и с дървета, гора е имало на пътя на ферибота. Всичко това вече е почистено. Ферибота може да стартира, но без създаден ред, ако ние отново оставим шофьорите да се самоорганизират, защото ги посрещаме, 2 200 шофьора ги посрещаме 6 патрулки. Те се самоорганизират. Това означава да блокираме булеварда, затова изказах становище, че до създаване на добра организация от държавата или от евентуален голям буферен паркинг, едно такова съоръжение с изчакващи камиони по „Тутракан“, ще създаде втори още по-голям проблем вътре в града и вие в посока изток ще трябва да минавате не през едно задръстване, през две. Благодаря ви.

**Г-н Иво Пазарджиев:** Благодаря на господин Милков. Господин Димо Тонев.

**Г-н Димо Тонев:** Уважаеми господин Председател, уважаеми господин Кмет. Моето предложение е следното. Ясно е, че всички се обединяваме в първия вариант. В тази декларация, която Вие искате да изпратите, да заложим един срок, например 2 седмици държавата да си влезе в ролята, иначе се преминава към Вариант 4, което виждам че всички го одобрявате. Защото сега да седим и да пишем декларации и да чакаме някога да ни отговорят. Това малко е несериозно, хората искат действия, а действията ние трябва да ги покажем нали с някакви срокове. В противен случай Вариант 4 ще се задейства, аз така го разбирам. Затова предлагам да се заложи вътре в самата декларация, да го има вътре.

**Г-н Иво Пазарджиев:** Сега ще направим консултации.

**Г-н Димо Тонев:** Другото, което е, говорим за Румъния как били напред, как се спират от селцата нататък. Как такса Дунав мост остава в Гюргево. Ами да копираме техния план и ние също да го искаме от държавата, защото се вижда, че държавата тя не мисли за нас щом пуска абсолютно целия поток от тежкотоварни автомобили тук в Русе и ние да се спасяваме това е безумие. Трябва държавата и тя да си влезе малко в ролята. Щом получава дадени средства, все пак тези средства трябва да идат по предназначение, а не полицаите и те са хора, да стоят на тази жега също е безумие, а не да пазят за реда където всички виждате как и какво се случва. За това е моето предложение. Евентуално да го вкараме вътре.

**Г-н Иво Пазарджиев:** Добре. Благодаря на господин Димо Тонев. Обявявам 15 минути почивка. Моля съветниците да бъдат в 11:20 ч. по местата си. Моля да бъдат извършени сега необходимите консултации между групите във връзка с Декларацията и Обръщението.

***15 минути почивка.***

**Г-н Иво Пазарджиев:** Моля общинските съветници да заемат местата си. Колеги, моля заемете местата си. Колеги, стартираме проверка на кворума. Двадесет и осем общински съветници са се регистрирали, господин Илиян Илиев е тук също, двадесет и девет. Имаме необходимия кворум да подновим нашата работа. Продължаваме по дневния ред. Във връзка с направените корекции и по Декларацията и по Обръщението, първо ще дам думата на госпожа Биляна Иванова. Заповядайте. Да изчете промените, които са направени.

**Г-жа Биляна Иванова:** Благодаря, господин Председател. Предложението за корекция, което внасяме е, ще изчета последното изречение от Обръщението и след него продължава текста, който допълнихме.

„Вярваме, че когато компетентните институции имат необходимата воля и работят съвестно и с мисъл за гражданите, проблеми като този могат да бъдат решени“.

Новият момент: „Настояваме в срок до 10.08.2022 година да бъдат предприети съответните действия. Като общински съветници, до сега въздържахме гражданите на общината от блокиране на трафика, но при липса на адекватна реакция от Ваша страна, ние ще се присъединим към тях.“

**Г-н Иво Пазарджиев:** Благодаря на госпожа Иванова.

**Г-жа Биляна Иванова:** Това е изменението. И също така бих искала от микрофон да заявя, че ще подкрепим и предложението внесено от „Патриотите – ВМРО“ за приемане и на Декларация в същия смисъл. Благодаря.

**Г-н Иво Пазарджиев:** Да, господин Даскалов сега ще акцентира върху промените също.

**Г-н Асен Даскалов:** Благодаря, господин Председател. И в нашия проект на Декларация има промяна само в последния абзац в едно изречение. И той става в следната редакция предлагаме да бъде: „Настояваме в срок до 10 август 2022 г. компетентните държавни органи да предприемат необходимите правни и фактически действия за организиране на движението на тежкотоварни пътни превозни средства в посока към и от Гранично контролно-пропускателен пункт „Дунав мост“ – Русе при съобразяване с изразеното от Общински съвет – Русе в настоящата декларация становище.“ Благодаря. Ще подкрепим и Обръщението на колегите.

**Г-н Иво Пазарджиев:** Добре. Ще гласуваме и двете предложения. Първо ще гласуваме предложението за Декларация, после за… Всъщност не, първо предложението за Обръщение, тъй като то беше внесено по-рано в деловодството на Общинския съвет, после предложението за Декларация. Колеги, моля за тишина в залата. Господин Недков, от микрофон, моля. Господин Деян Недков.

**Г-н Деян Недков:** Правя предложение в частта където пише „част от такса Дунав мост“ да конкретизираме даден процент, като така на прима виста ми идват 30%, барем на пазарлък станат на 10-15.

**Г-н Иво Пазарджиев:** Господин Недков, бяха направени консултации. Сега хвърляте едни предложения… Аз бих предложил 93%. Гласуваме предложението за Обръщение внесено от колегите от БСП. 37 гласа „за“ по електронна система. Господин Илиян Илиев ръчно „за“.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 1029**

На основание чл.21, ал.2, от Закона за местното самоуправление и местната администрация, Общинският съвет реши:

1. Приема обръщение до Министерски съвет на Република България, Министерство на вътрешните работи на Република България, Министерство на регионалното развитие и благоустройството на Република България и Министерство на финансите

**ОБРЪЩЕНИЕ:**

Уважаеми господа министри,

Граничният контролно-пропускателен пункт „Дунав мост“ е втората най-натоварена входно-изходна точка на територията на Република България и е сред шестте пункта в страната, които обработват 81 % от трафика и генерират 95 % от приходите. По данни от официалния отчет на Агенция „Митници“ за 2021 г. най-голям брой товарни пътни превозни средства са обработени на ГКПП „Капитан Андреево“ – 887 483, а най-големи приходи са постъпили от ГКПП „Дунав мост“ – 37 521 097 лв., от които ключов принос има таксата за преминаване на моста.

Предвид сложната икономическа и международна обстановка през настоящата година се наблюдава тенденция за увеличаване на трафика. Само за периода от 01.07.2022 г. до 18.07.2022 г. през митническия пункт в гр. Русе са преминали и обработени 42 948 товарни пътни превозни средства (ППС), от които 19 264 на вход и 22 423 на изход. За сравнение през ГКПП „Капитан Андреево“ – традиционно най-натовареният контролно-пропускателен пункт, за същия период са преминали 42 903 товарни ППС.

С увеличаването на трафика през ГКПП „Дунав мост“ все повече се затруднява обработването на преминаващите през него ППС, което води до образуване на огромни по своята дължина задръствания и блокиране на основни пътни артерии. Това обстоятелство причинява сериозни транспортни проблеми не само на жителите на град Русе и на съседните населени места – гр. Мартен, с. Сандрово и с. Николово, но и на гостите на града. Наличието на паркирали товарни ППС по пътища със засилен трафик, каквито са бул. „България“ и път II-21 между град Мартен и град Русе – и двата част от републиканската пътна мрежа, създава предпоставки и увеличава вероятността от пътно-транспортни произшествия.

На следващо място, наличието на толкова много на брой товарни ППС, чакащи да преминат през ГКПП „Дунав мост“ създава и немалко екологични, социални и икономически проблеми за жителите на Русе и близките населени места. Увеличено е замърсяването на въздуха, а силният шум от придвижването и използването на звукова сигнализация от посочените ППС сериозно нарушава качеството на живот на живущите в района. Образуването на километрични задръствания от своя страна води и до блокиране нормалното функциониране на предприятията, осъществяващи дейност в Източна промишлена зона.

На 02.09.2020 г. е извършен анализ от служители на отдел „Транспорт“ в община Русе с цел определяне на възможните места за изчакване на товарни ППС към ГКПП „Дунав мост“. От анализа е видно, че е възможно престояване на товарните автомобили по бул. „България“ в следните отсечки:

* В участъка от спирка „Старчески дом“ (срещу х. Приста) до магазин Метро, в крайната дясна лента, с дължина 2,00 км за приблизително около 120 камиона;
* В участъка след Гредовия мост до пътен възел „Охлюва", в крайната дясна лента, с дължина 900 м за приблизително около 50 камиона;
* В участъка от бензиностанция EКO до пътен възел Николово на сигнализирания буферен паркинг (тротоара), с дължина 2,00 км за приблизително около 120 камиона.

Приблизителна обща бройка на превозните средства - 300 бр.

В останалите участъци от пътен възел Охлюва до пътен възел Христо Ботев и от пътен възел Николово до Дунав мост трафикът е интензивен и има масов градски обществен транспорт с разположени вдясно по посока на движението спирки, където е невъзможно да престояват товарни ППС. Същите влошават видимостга на водачите от обществения градски транспорт, затрудняват движението им, с което се нарушава графика на обслужване на пътниците и се създават сериозни предпоставки за допускане на тежки ПТП.

От години жителите на град Русе, гр. Мартен, с. Сандрово и с. Николова са принудени да понасят всички негативни аспекти от преминаващите през ГКПП „Дунав мост“ товарни ППС без да имат възможност да влияят върху процесите, които пряко засягат качеството им на живот. Именно поради тази причина и многократно в последните години същите излизат на протести и изказват гласно недоволството си от очевидното несправяне от страна на компетентните институции с проблема.

Общинският съвет не е компетентен да извърши промяна в организацията на движението по пътищата, част от републиканската пътна мрежа, нито да влияе върху работата на ГКПП „Дунав мост“. Общинският съвет обаче е органът на местно самоуправление, който е призван да защитава правата и интересите на жителите на съответната община.

Водени от горното ние – общинските съветници от Общински съвет – Русе, се обръщаме към Вас със следните искания:

* Да се вземат незабавни мерки за ограничаване трафика на товарни ППС на територията на град Русе съобразно капацитета на пътната мрежа в рамките на града като посочените ППС бъдат спирани за изчакване по маршрута им преди достигане границите му.
* Да се вземат незабавни мерки за увеличаване капацитета на работа на отговорните административни структури с цел по-бързото преминаване на товарни ППС през ГКПП „Дунав мост“.
* След извършване на необходимите разчети, част от постъпленията от таксите за преминаване на ГКПП „Дунав мост“ да постъпват в общинския бюджет, като същите ще бъдат разходвани за рехабилитация на пътната мрежа, рушаща се в резултат от ежедневното преминаване на товарни ППС през територията на град Русе.

Вярваме, че когато компетентните институции имат необходимата воля и работят съвестно и с мисъл за гражданите, проблеми като този могат да бъдат решени. Настояваме в срок до 10.08.2022 г. да бъдат предприети съответните действия. Ние като общински съветници досега въздържахме гражданите на общината от блокиране на трафика, но при липса на адекватна реакция от Ваша страна, ние ще се присъединим към тях.

**Г-н Иво Пазарджиев:** Сега ще гласуваме и предложението за Декларация внесено от групата на „Патриотите – ВМРО“ с нанесените корекции. Гласуваме. 36 гласа „за“ по електронна система. Госпожа Биляна Иванова е ръчно „за“, господин Илиян Илиев ръчно „за“.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 1030**

На основание чл.21, ал.2, от Закона за местното самоуправление и местната администрация, Общинският съвет реши:

1. Приема декларация, във връзка с организацията на движението на тежкотоварни пътни превозни средства в посока към и от Гранично контролно-пропускателен пункт „Дунав мост – Русе“.

**ДЕКЛАРАЦИЯ**

Общинските съветници в Общински съвет – Русе изразяваме категоричното си мнение, че към настоящия момент единственият вариант за организация на движението на тежкотоварни пътни превозни средства в посока към и от Гранично контролно-пропускателен пункт „Дунав мост“ – Русе предвид сложната международна и икономическа обстановка и наблюдаващата се тенденция на увеличаване броя на тежкотоварните автомобили, преминаващи ГКПП „Дунав мост“ – Русе, е движението на тежкотоварни автомобили да се организира по бул. България, като паркирането и престоят да се допускат само в определени участъци, както следва:

- в участъка от спирка „Старчески дом“ (срещу х. Приста) до м-н „Метро“, в крайната дясна лента, с дължина 2,00 км за приблизително около 120 камиона;

- в участъка след Гредовия мост до пътен възел „Охлюва", в крайната дясна лента, с дължина 900 м за приблизително около 50 камиона;

- в участъка от бензиностанция „ЕКО“ до пътен възел Николово на сигнализирания буферен паркинг (тротоара), с дължина 2,00 км за приблизително около 120 камиона.

При по-голям трафик от камиони същите да бъдат спирани извън територията гр. Русе още при гр. Бяла, гр. Стара Загора и др. При засилен трафик от гр. Варна спирането на тежките камиони да става на трилентовия участък от път I-2 Русе – Разград след паркинга при с. Бъзън до ДЗС.

Настояваме в срок до 10 август 2022 г. компетентните държавни органи да предприемат необходимите правни и фактически действия за организиране на движението на тежкотоварни пътни превозни средства в посока към и от Гранично контролно-пропускателен пункт „Дунав мост“ – Русе при съобразяване с изразеното от Обшински съвет – Русе в настоящата декларация становище.

**Г-н Иво Пазарджиев:** Няма повече заявки за изказвания. Дневния ред е изчерпан. Пожелавам на всички приятни летни дни. Пожелавам на всички приятна ваканция и всичко добро.

**ИЗГОТВИЛ: ПРЕДСЕДАТЕЛ:**

**Йоанна Гочева Иво Пазарджиев**